CELEX: 32015R1604
Language: sk
Date: 2015-06-12 00:00:00
Title: Delegované nariadenie Komisie (EÚ) 2015/1604 z 12. júna 2015, ktorým sa mení nariadenie (ES) č. 809/2004, ktorým sa vykonáva smernica 2003/71/ES Európskeho parlamentu a Rady, pokiaľ ide o prvky súvisiace s prospektami a reklamami (Text s významom pre EHP)

25.9.2015   
            
            
               SK
            
            
               Úradný vestník Európskej únie
            
            
               L 249/1
            
         DELEGOVANÉ NARIADENIE KOMISIE (EÚ) 2015/1604
   z 12. júna 2015,
   ktorým sa mení nariadenie (ES) č. 809/2004, ktorým sa vykonáva smernica 2003/71/ES Európskeho parlamentu a Rady, pokiaľ ide o prvky súvisiace s prospektami a reklamami
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu 2003/71/ES Európskeho parlamentu a Rady zo 4. novembra 2003 o prospekte, ktorý sa zverejňuje pri verejnej ponuke cenných papierov alebo ich prijatí na obchodovanie, a o zmene a doplnení smernice 2001/34/ES (1), a najmä na jej článok 7 ods. 1,
   keďže:
   
               (1)
            
            
               Podľa nariadenia Komisie (ES) č. 809/2004 (2) sa vyžaduje, aby emitenti z tretích krajín pripravovali historické finančné informácie v prospektoch pri verejnej ponuke cenných papierov alebo prijatí cenných papierov na obchodovanie na regulovanom trhu v súlade s medzinárodnými štandardmi finančného výkazníctva (IFRS) alebo s vnútroštátnymi účtovnými štandardmi tretej krajiny, ak sú s nimi rovnocenné.
            
         
               (2)
            
            
               S cieľom posúdiť rovnocennosť všeobecne uznávaných účtovných zásad (GAAP) tretej krajiny s prijatými IFRS sa v nariadení Komisie (ES) č. 1569/2007 (3) stanovuje vymedzenie pojmu rovnocennosť a zavádza mechanizmus určovania rovnocennosti GAAP tretej krajiny. V súlade s podmienkami mechanizmu určovania rovnocennosti sa emitentom z tretích krajín mohlo povoliť používať na prechodné obdobie do 31. decembra 2014 GAAP tretích krajín, ktoré plnili konvergenčný program pre IFRS alebo sa zaviazali prijať IFRS. Je dôležité posúdiť úsilie krajín, ktoré prijali opatrenia na konvergenciu medzi ich účtovnými štandardmi a IFRS alebo na prijatie IFRS. Nariadenie (ES) č. 1569/2007 by sa preto malo zmeniť tak, aby sa toto prechodné obdobie predĺžilo do 31. marca 2016. Komisia vzala na vedomie správu Európskeho orgánu pre cenné papiere a trhy (ESMA) z októbra 2014 o Indii, ktorej bolo poskytnuté prechodné obdobie rozhodnutím Komisie 2008/961/ES (4) a nariadením Komisie (ES) č. 809/2004 prijatými v rámci mechanizmu určovania rovnocennosti.
            
         
               (3)
            
            
               Indická vláda a Inštitút certifikovaných účtovníkov Indie sa verejne zaviazali prijať IFRS do 31. decembra 2011 s cieľom, aby indické GAAP plne spĺňali požiadavky IFRS do konca programu. Tento proces sa oneskoril. V októbri 2014 ESMA predložil Komisii správu o rovnocennosti GAAP Indie. Orgán ESMA v tejto správe zistil, že medzi indickými GAAP zjavne existuje niekoľko rozdielov v porovnaní s IFRS, ktoré by v praxi mohli byť významné.
            
         
               (4)
            
            
               V marci 2014 Inštitút certifikovaných účtovníkov Indie uverejnil nový plán realizácie konvergencie medzi indickými GAAP a IFRS. V januári 2015 Ministerstvo pre záležitosti podnikov Indie oznámilo prepracovaný plán zavádzania indických GAAP, ktoré budú zblížené s IFRS. V tomto pláne sa predpokladá povinnosť používať indické GAAP zblížené s IFRS pre všetky kótované spoločnosti v účtovných obdobiach, ktoré sa začínajú 1. apríla 2016 alebo neskôr. Zostávajú však neistoty týkajúce sa harmonogramu zavedenia systému výkazníctva, ktorý je v súlade s IFRS, a presadzovania IFRS.
            
         
               (5)
            
            
               Preto je vhodné predĺžiť prechodné obdobie najviac do 1. apríla 2016, aby sa emitentom z tretích krajín umožnilo zostavovať v Únii ročnú a polročnú účtovnú závierku v súlade s GAAP Indie. Toto dodatočné obdobie by malo byť dostatočné na to, aby indickým orgánom umožnilo dokončiť proces konvergencie medzi indickými GAAP a IFRS.
            
         
               (6)
            
            
               Keďže 31. decembra 2014 skončilo obdobie, na ktoré Komisia zaviedla podmienky na uznanie rovnocennosti všeobecne uznávaných účtovných zásad (GAAP) tretích krajín, toto nariadenie by sa malo uplatňovať od 1. januára 2015 a malo by nadobudnúť účinnosť okamžite. Toto predĺženie je potrebné na poskytnutie právnej istoty emitentom z príslušných tretích krajín kótovaným v Únii a s cieľom zamedziť riziku, že by museli zlaďovať svoje účtovné závierky s medzinárodnými štandardmi finančného výkazníctva (IFRS). Poskytnutie retroaktivity tak zmierňuje každé prípadné dodatočné zaťaženie dotknutých emitentov.
            
         
               (7)
            
            
               Nariadenie (ES) č. 809/2004 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   V článku 35 ods. 5a nariadenia (ES) č. 809/2004 sa všetky odkazy na dátum 1. januára 2015 nahrádzajú dátumom 1. apríla 2016.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. januára 2015.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. júna 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 345, 31.12.2003, s. 64.
   
      (2)  Nariadenie Komisie (ES) č. 809/2004 z 29. apríla 2004, ktorým sa vykonáva smernica 2003/71/ES Európskeho parlamentu a Rady, pokiaľ ide o informácie obsiahnuté v prospekte, ako aj ich formát, uvádzanie odkazov a uverejnenie týchto prospektov a šírenie reklamy (Ú. v. EÚ L 149, 30.4.2004, s. 1).
   
      (3)  Nariadenie Komisie (ES) č. 1569/2007 z 21. decembra 2007, ktorým sa ustanovuje mechanizmus určovania rovnocennosti účtovných štandardov uplatňovaných emitentmi cenných papierov tretích krajín podľa smerníc Európskeho parlamentu a Rady 2003/71/ES a 2004/109/ES (Ú. v. EÚ L 340, 22.12.2007, s. 66).
   
      (4)  Rozhodnutie Komisie 2008/961/ES z 12. decembra 2008 o používaní národných účtovných štandardov určitých tretích krajín a medzinárodných štandardov finančného výkazníctva emitentmi cenných papierov v tretích krajinách na zostavovanie ich konsolidovaných účtovných závierok (Ú. v. EÚ L 340, 19.12.2008, s. 112).